Ġelat sewa lill-raġel li suppost kien id-dar b’liberta kundizzjonata, is-somma ta’ €700. Pierre Cremona ta’ 40 sena minn Ħal Balzan, instab tefgħa ta’ ġebla bogħod mir-residenza tiegħu fil-Marfa, meta suppost kien qiegħed ġewwa skont il-kundizzjonijiet tal-liberta proviżorja. Kienet il-puliżija li ċċekkjat biex tara li Cremona kienx fil-boathouse tiegħu fil-Marfa, kif suppost ikun bejn it-tmienja u nofs ta’ filgħaxija u l-ħdax u nofs ta’ filgħodu. Iżda minflok, sabitu jiekol ġelat ftit bogħod mill-boathouse. Cremona qal fil-Qorti li huwa għandu kundizzjoni medika u jrid li minn ħin għall-ieħor jirregola l-livelli taz-zokkor fid-demm u kien għalhekk li ħareġ barra kemm jixtri ġelat. Iżda l-ispettur Malcolm Bondin, qal li għalkemm dan huwa ksur tal-liġi mhux serju, xorta jibqa’ l-fatt li Cremona m’obdix l-ordni tal-qorti.